Die Boek van die Opregte - www.bybelkennis.co.za
In Josua 10:13 en in 2 Samuel 1:18 word in die Hebreeuse teks melding gemaak van Die Boek van die Opregte. Blykbaar was dit 'n versameling van liedere oor bepaalde geskiedkundige gebeurtenisse. In albei die verwysings is dit Hebreeuse digwerke wat aangehaal word.
Josua 10:13: toe die die Here die vyf Amoritiese konings, wat in 1200 v.Chr. teen Josua en die Israeliete opgetrek het, in hulle mag gegee het, het Josua die Here aangeroep, en die skrywer van die boek Josua, wat moontlik eers in die tyd van Dawid en Salomo geskryf is, haal dan aan uit die Boek van die Opregte:
"Son staan stil in Gibeon
en maan, staan stil in Ajalonlaagte"
In 2 Samuel 1:18 word gesê dat Dawid se klaaglied by die dood van Saul en Jonatan wat in 1000 v.Chr. geskryf is, ook opgeteken is in die Boek van die Opregte. Dan volg die lied in verse 19-27.
Die Boek van die Opregte, wat skynbaar met die jare aangevul is met gedigte oor die geskiedenis van Israel, het verlore gegaan, soos o.a.ook die Boek van die oorloë van die Here, waarna in Numeri 21:14 verwys word en die annale van die konings waarna telkens verwys word in Konings..
Daar is ook vrae oor die betekenis van die woord 'Opregte' (Hebreeus jasjar) of dit nie miskien jesjurun moes wees nie – die Hebreeuse teks was oorspronklik sonder vokale, en vokale is eers na Christus in die teks van die Ou Testament aangebring. Jesjurun is 'n ander naam vir Isael (o.a. in Deutr.32:15). Dan was die boek se naam Boek van Jesurun. Uit die twee aanhalings lyk dit asof die gedig Israel se geskiedenis vertel, en aangevul is soos wat dinge gebeur het.